சரவாக் தொழில்நுட்ப பல்கலைக்கழகம்

சரவாக் தொழில்நுட்ப பல்கலைக்கழகம் (ஆங்கிலம்: University of Technology Sarawak; மலாய்: Universiti Teknologi Sarawak (UTS) என்பது மலேசியா, சரவாக், சிபு நகர்ப் பகுதியில் அமைந்துள்ள ஒரு தனியார் பல்கலைக்கழகம்; மற்றும் சரவாக் மாநில அரசுடன் இணைக்கப்பட்ட யாயாசான் சரவாக் (Yayasan Sarawak) நிறுவனத்திற்குச் சொந்தமான பல்கலைக்கழகமாகும். தற்போது இந்தப் பல்கலைக்கழகம் இரண்டு வளாகங்களில் இயங்குகிறது: சிபு சுங்கை மேராவில் உள்ள தலைமை வளாகம்; மற்றும் முக்காவில் உள்ள லைலா தாயிப் வளாகம் (Laila Taib Campus). மேலும் கூச்சிங் பெருநகரில் ஒரு சந்தைப்படுத்தல் மையத்தையும் கொண்டுள்ளது. வரலாறு இந்தப் பல்கலைக்கழகம் 1 ஏப்ரல் 2013 அன்று சரவாக் தொழில்நுட்பப் பல்கலைக்கழகக் கல்லூரி (University College of Technology Sarawak) எனும் பெயரில் நிறுவப்பட்டது. சரவாக் மாநில அரசுக்குச் சொந்தமான முதல் பல்கலைக்கழகமும் இதுவாகும். மலேசியாவின் நவீன பல்கலைக்கழகங்களில் ஒன்றாகக் கருதப்படும் இந்தப் பல்கலைக்கழகம், சரவாக் மாநிலத்தில் உள்ள ஒரே தொழிற்கல்வி பல்கலைக்கழகமாகவும் அறியப்படுகிறது. வேகமாக வளர்ந்து வரும் தொழில் துறைகளுக்கு உயர்க்கல்வி மற்றும் திறன் கொண்ட நிபுணர்களை உருவாக்குவதே இந்தப் பல்கலைக்கழகத்தின் முதன்மை நோக்கமாகும். சரவாக் தொழில்நுட்ப பல்கலைக்கழகம் தனது முதல் பட்டமளிப்பு விழாவை 8 அக்டோபர் 2016 அன்று 100 பட்டதாரிகளுடன் நடத்தியது. அந்த நிகழ்வின் போது தனது முதல் வேந்தராக சரவாக் ஆளுநரான துன் அப்துல் தாயிப் மகமூத் அவர்களை சரவாக் தொழில்நுட்ப பல்கலைக்கழகம் அறிவித்தது. 2021-ஆம் ஆண்டு சனவரி மாதம், இந்தப் பல்கலைக்கழகம் சரவாக் அரசாங்கத்தின் யாயாசான் சரவாக் அமைப்பிற்கு முழுமையாகச் சொந்தமானது. 2021-ஆம் ஆண்டு மே மாதம், மலேசியாவின் ஏழு மிக அழகான பல்கலைக்கழக வளாகங்களில் ஒன்றாக சரவாக் தொழில்நுட்ப பல்கலைக்கழகத்தை, 'டாட்லர் மலேசியா' (Tatler) என்ற உயர்மட்ட இதழ் தெரிவு செய்தது. மலேசிய உயர் கல்வி அமைச்சினால் 10 நவம்பர் 2021 அன்று சரவாக் பல்கலைக்கழகக் கல்லூரி என்பது சரவாக் தொழில்நுட்பப் பல்கலைக்கழகம் என்ற பெயரில் ஒரு முழுமையான பல்கலைக்கழகமாகத் தரம் உயர்த்தப்பட்டது. இந்தப் பல்கலைக்கழகம் அதன் முழு அளவிலான பல்கலைக்கழக தகுதியைப் பெற்ற பிறகு அதன் முதல் சார்பு வேந்தராக சரவாக் பிரதமர், அபாங் ஜொகாரி ஒப்பேங் நியமிக்கப்பட்டார். அமைப்பு 2018-ஆம் ஆண்டு நிலவரப்படி, சரவாக் தொழில்நுட்பப் பல்கலைக்கழகத்தில் 140 கல்விப் பணியாளர்களும் 120 துணைப் பணியாளர்களும் பணியில் ஈடுபட்டு இருந்தனர். 140 கல்விப் பணியாளர்களில், 30% பேர் முனைவர் பட்டம் பெற்றவர்கள். மொத்தம் 1,800 மாணவர்கள் சேர்க்கப்பட்டிருந்தனர். 2016 மற்றும் 2017-ஆம் ஆண்டுகளில் மொத்தம் 300 பட்டதாரிகள் உருவாக்கப்பட்டனர். 2023 ஆம் ஆண்டு நிலவரப்படி, இந்தப் பல்கலைக்கழகம் ஆறு பள்ளிகளைக் கொண்டுள்ளது. அவையாவன: அடிப்படைப் படிப்புப் பள்ளி பொறியியல் மற்றும் தொழில்நுட்பப் பள்ளி வணிகம் மற்றும் மேலாண்மைப் பள்ளி கட்டமைப்புச் சூழல் பள்ளி கணினி மற்றும் படைப்பாக்க ஊடகப் பள்ளி முதுகலைப் படிப்புப் பள்ளி மேலும் காண்க சரவாக் ஆளுநர் சரவாக் பிரதமர் அப்துல் தாயிப் மகமூத் அபாங் ஜொகாரி ஒப்பேங் மேற்கோள்கள் வெளி இணைப்புகள் University of Technology Sarawak முகநூலில் University of Technology Sarawak